กอช.ดันสมาชิกปี’60 เจาะวัยรุ่นกองทุนหมู่บ้าน
โดย...เกียรติศักดิ์ ผิวเกลี้ยง
29 ต.ค. 2565

โดย...เกียรติศักดิ์ ผิวเกลี้ยง
กองทุนการออมแห่งชาติ (กอช.) เป็นกองทุนภาคสมัครใจเพื่อให้แรงงานนอกระบบ 24 ล้านคน ที่ไม่มีหลักประกันใดๆ เข้ามาสมัครเป็นสมาชิก เพื่อที่จะได้มีเงินดำรงชีพอย่างเพียงพอหลังเกษียณอายุ 60 ปี
กอช.เป็นนโยบายที่รัฐบาล พล.อ.ประยุทธ์ จันทร์โอชา ให้ความสำคัญอย่างมาก เพราะเป็นหนึ่งมาตรการสำคัญเพื่อรองรับประเทศไทยเข้าสู่สังคมผู้สูงอายุอย่างเต็มตัวในอีกไม่เกิน 20 ปีข้างหน้า
อย่างไรก็ตาม การหาสมาชิกของกองทุนไม่ใช่เรื่องง่าย เพราะเป็นกองทุนแบบภาคสมัครใจ ไม่ได้เป็นการบังคับเหมือนกองทุนบำเหน็จบำนาญข้าราชการ (กบข.) หรือกองทุนประกันสังคมที่ข้าราชการและพนักงานบริษัททุกคนจะต้องเป็นสมาชิก
เมื่อดูผลการดำเนินงานของ กอช.ที่เปิดรับสมาชิกมาตั้งแต่เดือน ส.ค. 2557 จนถึงสิ้นปีนี้ จะมีสมาชิกประมาณ 5 แสนราย ต่ำกว่าประมาณการที่ตั้งไว้ที่จะหาสมาชิกให้ได้ 1 ล้านราย และเมื่อเทียบกับเป้าหมายของแรงงานนอกระบบทั้งหมด ยังถือว่า กอช.เพิ่งตั้งไข่ได้เท่านั้น
สมชัย สัจจพงษ์ ปลัดกระทรวงการคลัง ประธาน กอช. กล่าวยอมรับว่า ยอดสมาชิกต่ำกว่าเป้าหมายมาก แม้ว่าจะมีการลดเป้าหมายปีนี้เหลือ 7 แสนราย ก็ยังทำไม่ถึง ซึ่งเป็นเรื่องที่ต้องยอมรับ เพราะ กอช.เป็นเรื่องใหม่ยังต้องทำการประชาสัมพันธ์ให้แรงงานนอกระบบเข้าใจและจับต้องได้ว่าการเป็นสมาชิก กอช.จะเกิดผลดีกับชีวิตความเป็นอยู่หลังเกษียณอายุ เพราะจะมีรายได้จากกองทุนเลี้ยงชีพไปตลอดชีวิต
นอกจากนี้ กอช.ยังต้องปรับปรุงความร่วมมือกับพันธมิตร โดยเฉพาะธนาคารของรัฐ ทั้งธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ให้ช่วยประชาสัมพันธ์ติดป้ายไว้ที่ธนาคารสาขาทั่วประเทศ ว่าเป็นจุดรับสมัครสมาชิก กอช. รวมถึงเป็นจุดจ่ายเงินสมทบของ กอช.จากปัจจุบันที่ไม่มี
ประธาน กอช. กล่าวว่า ยังต้องเร่งแก้กฎหมาย กอช. เรื่องการจ่ายเงินสมทบจากเดิมกำหนดเป็นช่วงอายุ 15-30 ปี รัฐบาลจ่ายสมทบ 50% แต่ไม่เกิน 600 บาท อายุ 30-50 ปี รัฐบาลจ่ายสมทบ 80% แต่ไม่เกิน 960 บาท และอายุ 50 ปีขึ้นไป รัฐบาลจ่ายสมทบ 100% แต่ไม่เกิน 1,200 บาท ให้เป็นไม่เกิน 1,500 บาท ในทุกช่วงอายุ โดยสัดส่วนการจ่ายสมทบยังคงไว้เหมือนเดิม และขยายการจ่ายเงินสมทบของสมาชิกจากกำหนดไว้ไม่เกิน 1.32 หมื่นบาท/ปี ให้เป็น 1.5 หมื่นบาท/ปี จะช่วยดึงดูดแรงงานนอกระบบ 24 ล้านราย ให้เข้ามาเป็นสมาชิก กอช.ได้มากขึ้น ซึ่งจะมีการเสนอให้ ครม.เห็นชอบในต้นปีหน้า
ด้าน สมพร จิตเป็นธม เลขาธิการ กอช. เปิดเผยว่า ยุทธศาสตร์การดำเนินงานของกองทุนในปี 2560 ที่สำคัญมี 4 ด้าน ในด้านแรก การหาสมาชิกปีหน้ามีเป้าหมายทำให้ได้ 1.5 ล้านราย โดยจะเจาะกลุ่มสมาชิกกองทุนหมู่บ้านกว่า 7 หมื่นแห่งทั่วประเทศ หากทำตรงนี้ได้ดีก็จะทำให้สมาชิก กอช.ปีหน้าเพิ่มขึ้นมาก
นอกจากนี้ จะเจาะกลุ่มวัยรุ่นผ่านโรงเรียนมัธยมทั่วประเทศ เพราะการสมัครสมาชิก กอช.ได้ตั้งแต่อายุ 15 ปี จะอธิบายให้วัยรุ่นเห็นประโยชน์ของการเริ่มออมเงินตั้งแต่อายุยังน้อยๆ และการเป็นสมาชิก กอช.ก็มีความยืดหยุ่น เพราะถึงแม้ว่าวัยรุ่นจะโตไปทำงานรับราชการ หรือบริษัทไปอยู่ในกองทุน กบข. หรือกองทุนประกันสังคม สภาพของ กอช.ก็ยังอยู่ต่อไป กองทุนยังบริหารเงินของสมาชิกไปจนถึงเกษียณอายุ
สำหรับด้านที่สอง กองทุนจะพัฒนาระบบไอที ทำแอพให้สมาชิกตรวจสอบสิทธิและเงินสมทบของสมาชิกได้ผ่านโทรศัพท์มือถือ ด้านที่สาม ปรับการลงทุนไปลงทุนในหุ้นเพื่อให้ผลตอบแทนกับสมาชิกมากขึ้น และด้านสุดท้าย การปรับองค์กรให้รองรับงานในอนาคตที่จะมีสมาชิกเพิ่มมากขึ้นอย่างมีประสิทธิภาพ
สมพร กล่าวว่า เป้าหมายสมาชิก 1.5 ล้านราย มีความสำคัญ แต่อัตราการเพิ่มมีความสำคัญมากกว่า หากปีหน้ากองทุนหาสมาชิกได้ 1 ล้านราย เพิ่มขึ้น 100% ก็ถือว่าการทำงานประสบความสำเร็จในระดับหนึ่งแล้ว